b"\n_START_ARTICLE_\nRichard Shaull\n_START_SECTION_\nFormaci\xc3\xb3\n_START_PARAGRAPH_\nEl 1938 obtingu\xc3\xa9 la llicenciatura en sociologia a l'Elizabeth College de Pennsilv\xc3\xa0nia, i despr\xc3\xa9s estudi\xc3\xa0 al seminari teol\xc3\xb2gic de Princeton, on es gradu\xc3\xa0 en teologia el 1941 i obtingu\xc3\xa9 la maestria el 1946. El 1959 obtingu\xc3\xa9 el doctorat al mateix seminari, sota la direcci\xc3\xb3 de Paul Lehmann, te\xc3\xb2leg influenciat pel pensament i la vida de Dietrich Bonhoeffer.\n_START_SECTION_\nMissioner\n_START_PARAGRAPH_\nEl 1941 Shaull fou ordenat com a pastor. Entre el 1942 i el 1950 ell i la seva dona estigueren a Col\xc3\xb2mbia com a missioners de l'Esgl\xc3\xa9sia Presbiteriana. El 1950 se n'an\xc3\xa0 als Estats Units per aprofundir en els seus estudis a Nova York. El 1952 Foster Stockwell, rector de la facultat de teologia, invit\xc3\xa0 Richard Shaull a donar una s\xc3\xa8rie de confer\xc3\xa8ncies, que anys despr\xc3\xa9s es transformaren en texts emblem\xc3\xa0tics per als afers teol\xc3\xb2gics llatinoamericans. Aquestes reflexions s'originaren en la seva viv\xc3\xa8ncia missioner a Col\xc3\xb2mbia, on els conflictes socials i pol\xc3\xadtics s'aguditzaren durant aquells anys i on aleshores la vida de les esgl\xc3\xa9sies protestants estava marcada per la intoler\xc3\xa0ncia conservadora regnant i ell mateix experiment\xc3\xa0 la persecuci\xc3\xb3. All\xc3\xa0, com a missioner i pastor, pogu\xc3\xa9 connectar amb una nova generaci\xc3\xb3 de joves a la recerca d'una fe m\xc3\xa9s actualitzada i una teologia m\xc3\xa9s quotidiana._NEWLINE_S'establ\xc3\xad al Brasil el 1952 i treball\xc3\xa0 amb joves de la Confederaci\xc3\xb3 de Joventuts Presbiterianes en processos de conscienciaci\xc3\xb3 sobre els problemes socials m\xc3\xa9s greus, relacionant-se amb la gent de les faveles i les zones rurals. Participaren en campanyes d'alfabetitzaci\xc3\xb3, entrenament de laics i d'evangelitzaci\xc3\xb3. Treball\xc3\xa0 amb la Uni\xc3\xb3 Cristiana d'Estudiants del Brasil, de la qual fou nomenat secretari general el 1955. Fou a m\xc3\xa9s professor del Seminari Teol\xc3\xb2gic do Sul, a Campinas. Fou el primer a presentar als estudiants protestants brasilers i despr\xc3\xa9s a la resta de l'Am\xc3\xa8rica Llatina les implicacions pol\xc3\xadtiques de la vida i el pensament teol\xc3\xb2gic de Dietrich Bonhoeffer."